《惜梅》
宋代·陈棣

朔雪没寒芜，严威等群木。
东君惜江梅，先与借微燠。
造物逞新奇，亭亭付幽独。
天然水雪姿，不许铅华凟。
疏影浸澄波，斜枝度修竹。
奇标含春容，清致漫山腹。
夜月耿扶疏，寒风来馥郁。
素艳等琼瑶，真香笑兰菊。
昨宵风雨颠，遗英满平陆。
凭谁望苍天，荣枯何太速。
凌晨眠霜林，余芳犹五六。
不厌终日看，尚可供诗目。

作者简介：宋处州青田人，字鄂父。陈汝锡子。以父荫为桐川掾，官至潭州通判。其诗于南渡之初，已先导宋季江湖之派，大都平易近情，不失风旨。有《蒙隐集》。